b"\n_START_ARTICLE_\nAlbert d'Orville\n_START_SECTION_\nBiografie\n_START_PARAGRAPH_\nT\xc3\xa2n\xc4\x83rul Albert, fiul unui nobil, \xc8\x99i-a petrecut o mare parte din tinere\xc8\x9be la curtea ducelui de Neuburg. El s-a al\xc4\x83turat Societ\xc4\x83\xc8\x9bii lui Isus \xc3\xaen 1646 \xc8\x99i, \xc3\xaen timpul studiilor de teologie la Universitatea Catolic\xc4\x83 din Leuven, a asistat la \xe2\x80\x9eprelegerile chineze\xc8\x99ti\xe2\x80\x9d ale lui Martino Martini, un misionar iezuit italian, care se afla atunci \xc3\xaen vizit\xc4\x83 la Universitatea din Leuven. Aceste prelegeri i-au insuflat dorin\xc8\x9ba puternic\xc4\x83 de a se oferi s\xc4\x83 lucreze ca voluntar la misiunea iezuit\xc4\x83 din China. Superiorul provincial al ordinului iezuit i-a acordat permisiunea \xc8\x99i, imediat dup\xc4\x83 ce a fost hirotonit preot (\xc3\xaen 1654), Dorville a plecat la Roma pentru a i se al\xc4\x83tura lui Martino Martini \xc8\x99i a-l \xc3\xaenso\xc8\x9bi apoi \xc3\xaen c\xc4\x83l\xc4\x83toria sa c\xc4\x83tre China._NEWLINE_P\xc4\x83r\xc4\x83sind Lisabona \xc3\xaen aprilie 1657, Martini, Dorville \xc8\x99i al\xc8\x9bi 17 iezui\xc8\x9bi (printre care Ferdinand Verbiest) au sosit la Macao la 17 iulie 1658, dup\xc4\x83 o lung\xc4\x83 \xc8\x99i dificil\xc4\x83 c\xc4\x83l\xc4\x83torie \xc3\xaen care c\xc3\xa2\xc8\x9biva viitori misionari \xc8\x99i-au pierdut via\xc8\x9ba. A\xc8\x99a cum era practica pentru to\xc8\x9bi noii sosi\xc8\x9bi, Dorville a tr\xc4\x83it c\xc3\xa2tva timp la Macao pentru a \xc3\xaenv\xc4\x83\xc8\x9ba limba chinez\xc4\x83. Apoi a fost trimis ca misionar \xc3\xaen provincia Shanxi.\n_START_SECTION_\nC\xc4\x83l\xc4\x83toria exploratoare pe uscat\n_START_PARAGRAPH_\nCur\xc3\xa2nd el a fost chemat la Pekin \xc8\x99i a fost desemnat ca \xc3\xaenso\xc8\x9bitor al lui Johann Grueber \xc3\xaen c\xc4\x83l\xc4\x83toria sa c\xc4\x83tre Europa. Grueber fusese trimis la Roma pentru a-l ap\xc4\x83ra pe astronomul iezuit Adam Schall de acuza\xc8\x9bia c\xc4\x83 \xe2\x80\x9ea stimulat practicile supersti\xc8\x9bioase\xe2\x80\x9d (motivat\xc4\x83 de activitatea sa de reformare a calendarului chinezesc). Cum c\xc4\x83l\xc4\x83toria pe mare era din ce \xc3\xaen ce mai dificil\xc4\x83 \xc8\x99i mai nesigur\xc4\x83 - portughezii \xc3\xae\xc8\x99i pierdeau atunci monopolul comercial \xc3\xaen favoarea olandezilor - cei doi misionari au decis s\xc4\x83 efectueze o c\xc4\x83l\xc4\x83torie exploratoare pe uscat care ar fi putut contribui la o mai bun\xc4\x83 cunoa\xc8\x99tere a Chinei. Obiectivul lor era s\xc4\x83 ajung\xc4\x83 la Goa._NEWLINE_P\xc4\x83r\xc4\x83sind Pekinul pe 13 aprilie 1661, Grueber \xc8\x99i Dorville au intrat \xc3\xaen Tibet pe 13 iulie \xc8\x99i au ajuns la 8 octombrie \xc3\xaen capitala Lhasa, unde au r\xc4\x83mas dou\xc4\x83 luni (octombrie \xc8\x99i noiembrie). Ei au fost primii europeni care au vizitat capitala tibetan\xc4\x83 dup\xc4\x83 c\xc4\x83lug\xc4\x83rul franciscan Odoric de Pordenone, \xc3\xaen 1328._NEWLINE_Pe tot parcursul drumului, Dorville a efectuat cercet\xc4\x83ri geografice, determin\xc3\xa2nd exact longitudinea \xc8\x99i latitudinea locurilor pe care le str\xc4\x83b\xc4\x83teau. C\xc4\x83l\xc4\x83torii au traversat Mun\xc8\x9bii Himalaya, au intrat \xc3\xaen Nepal \xc8\x99i au r\xc4\x83mas o lun\xc4\x83 la Kathmandu (ianuarie 1662). De acolo au cobor\xc3\xa2t \xc3\xaen bazinul fluviului Gange, au intrat \xc3\xaen India (8 februarie) \xc8\x99i au vizitat ora\xc8\x99ele Patna \xc8\x99i Benares \xc3\xaenainte de a ajunge \xc3\xaen sf\xc3\xa2r\xc8\x99it la Agra (31 martie), fosta capital\xc4\x83 a Imperiului Mogul. Epuizat de c\xc4\x83l\xc4\x83toria grea, Dorville s-a \xc3\xaemboln\xc4\x83vit grav \xc8\x99i a murit pe 8 aprilie 1662, la o s\xc4\x83pt\xc4\x83m\xc3\xa2n\xc4\x83 dup\xc4\x83 ce a ajuns la Agra.\n_START_SECTION_\nEvaluare\n_START_PARAGRAPH_\nPentru restul c\xc4\x83l\xc4\x83toriei din Goa spre Europa, Grueber a fost \xc3\xaenso\xc8\x9bit de Heinrich Roth, un \xc3\xaenv\xc4\x83\xc8\x9bat iezuit cunosc\xc4\x83tor al limbii sanscrite. La sosirea sa la Roma \xc3\xaen 1664, Johann Grueber a relatat odiseea lor prin China \xc8\x99i India. Au fost efectuate o serie de observa\xc8\x9bii interesante - geografice, culturale, socio-religioase - cu privire la \xc8\x9b\xc4\x83rile str\xc4\x83b\xc4\x83tute \xc8\x99i la popula\xc8\x9biile \xc3\xaent\xc3\xa2lnite. C\xc4\x83l\xc4\x83toria exploratoare s-a dovedit totu\xc8\x99i a fi un e\xc8\x99ec \xc3\xaen ceea ce prive\xc8\x99te g\xc4\x83sirea unui drum mai scurt c\xc4\x83tre China: c\xc4\x83l\xc4\x83torii au continuat pentru o lung\xc4\x83 perioad\xc4\x83 s\xc4\x83 mearg\xc4\x83 cu corabia din Goa \xc3\xaen Macao \xc8\x99i \xc3\xaen China. C\xc4\x83l\xc4\x83toria pe uscat era prea lung\xc4\x83, periculoas\xc4\x83 \xc8\x99i epuizant\xc4\x83.\n_START_SECTION_\nMen\xc8\x9biuni literare\n_START_PARAGRAPH_\nNumele misionarului Albert d'Orville este men\xc8\x9bionat \xc3\xaen romanul Orizont pierdut (1933) al lui James Hilton. Astfel, consulul britanic Hugh Conway descoper\xc4\x83 \xc3\xaen biblioteca lamaseriei Shangri-La din Tibet un exemplar rar al lucr\xc4\x83rii Voyage \xc3\xa0 la Chine des P\xc3\xa8res Grueber et d'Orville de Melchis\xc3\xa9dech Th\xc3\xa9venot, care a fost publicat \xc3\xaen 1673 la Paris."